Stapper (61) op Leeukop geredDie stapper is Sondagoggend per helikopter na die hospitaal geneem (Foto: Verskaf) ŉ 61-jarige stapper is Sondag per helikopter gered nadat hy op Leeukop in Kaapstad weens hitte-uitputting ineengesak het. Volgens Werner Vermaak, woordvoerder van ER24, is paramedici net voor 11:00 na die toneel ontbied. “Paramedici het die man op die berg aangetref. Hy was in ŉ ernstige toestand,” bevestig Vermaak. “Daar word vermoed dat die man hitte-uitputting opgedoen het en stuiptrekkings begin kry het.” Skymed se noodhelikopter is na die toneel ontbied om die man hospitaal toe te neem. “ER24 vra dat enigiemand wat aan buite-aktiwiteite deelneem genoeg water drink en gereeld rus. Hou ook ŉ oog op weerwaarskuwings en erge warm temperature. Vermy eerder strawwe oefening op warm dae.” Rekord hoë temperature is vroeër die week na afloop van ’n hittegolf in die Wes-Kaap aangeteken. Temperature van tussen 45,2 °C en 45,9 °C is aangemeld.